text: Leygardagurin tann 26.august var ein góður dagur. Tá var Faroe Express Stafettin og í allar fagrasta veðri runnu og gingu heili 396 lið við trimum luttakarum hvør, niðri á kajøkinum. Hetta er metluttøka og vit eru enn í hopla!
text: #000004
text: Tað var fyri nøkrum árum síðani, í 2012, at ein nevndarlimur í Bragdinum helt, at vit áttu at skipað fyri einari stafett fyri arbeiðspláss. Stafettin var laga til okkara umstøður, við íblástri frá DHL stafettini í Keypmannahavn, har tey manna lið við fimm fólkum, sum skulu renna 5 km hvør. Nevndarlimur okkara helt, at vit heldur skuldu byrja við trimum luttakarum, sum skuldu renna 3 km í part. Hetta skuldi verða ein hugnalig renning, aldursmarkið var sett til 18 ár, tí vit bjóðaðu pylsur og øl aftaná renningina. 68 lið luttóku fyrstu ferð og fleiri av teimum arbeiðsplássunum hav lið við enn.
text: #000005
text: Vit byrjaðu stafettina í samstarvi við SMS og fyrstu ferð var runnið eftir R.C.Effersøesgøtu og J. Broncksgøtu, men seinni broyttist rutan og byrjað var tá á Tinghúsvegnum, og rennast skuldi gjøgnum plantasjuna. Lætt at skipa fyri, uttan at stongja vegir, tí lítil og eingin ferðsla var á leiðini. Fyri nøkrum árum síðani byrjaði samstarvið við Faroe Express og tí flutti tiltakið oman á kajøkið, sum er sera væl egnað júst til hesa renningina.
text: #000006
text: Luttøkan er økt ár um ár og vit hava alla tíðina trúð uppá, at hetta fór at vaksa. Sum skrivað, høvdu 396 lið melda til, tá freistin var farin og tað eru nógv fleiri enn í fjør, tá 236 lið luttóku.
text: #000007
text: Øll kunnu luttaka og arbeiðsplássini seta liðini saman, sum tey vilja, við kvinnum, monnum, blandaðum liðum og gonguliðum, trý á hvørjum liði. Summi lið kappast, onnur vilja betra um tíðina frá undanfarna ári, tey flestu eru við til stuttleika og so eru tað tey, sum ganga túrin. Felags fyri øll er, at hetta er ein stuttligur dagur, saman við arbeiðsfeløgunum. Upphiting áðrenn og hugni aftaná 🙂
text: #000008
text: Luttøkugjaldið fer til okkara barna- og ungdómsarbeiði og vit eru sera takksom fyri stuðulin. Venjingar- og kappingarmøguleikarnir vetrarhálvuna eru út av lagi vánaligar, og tí er neyðugt hjá okkara íðkarum at fara uttanlanda at venja og kappast, um vit skulu hava møguleikan at fylgja við. Tórsbreyt er mangan óbrúkilig í myrkri og regni, og liggur kavin í dagavís, er slett eingin møguleiki at venja har.
text: #000010
text: Takk tit øll, sum luttóku og settu dám á hendan serliga dagin í august og hjartans tøkk fyri stuðulin. Samstarvið millum Bragdið og Faroe Express hevur verið gott og takk fyri tað. Serliga mugu vit nevna okkara samskipara, Gunnvá Wardum, sum hevur lagt nógva orku í fyrireikingina og hevur samstarvað við FES. Bragdið hevur gjørt íløgu í eina tíðtakingarskipan, sum vísti seg at rigga heilt ótrúliga væl. Skipanin koyrir ikki av sær sjálvum, og tí skulu Ólavur Ellefsen og Flóvin Eidesgaard hava eitt sera stórt herðaklapp fyri tykkara megnar arbeiðið. Sera professionelt og vit kunnu næstan ikki bíða til næsta ár, tá skipanini ordiliga kann vísa, hvussu nógvir møguleikar eru í henni.
text: #000011
text: Men uttan foreldur og avvarðandi, íðkarar og onnur í felagnum, var einki! Mangar túsund ferðir takk fyri tykkara innsats, aftur hesa ferð. Øll hjálp er góð hjálp.
text: #000012
text: Takk fyri í ár – vit eru longu farin at droyma um FES í 2024 🙂
text: #000013